Jishimikila 32: Myalo Jikumi
AKITALA bino bipikichala. Byonse bino bibena kumwesha myalo Yehoba yo aletele mu Ijipita. Mu kipikichala kitanshi mona Alona watanyikile kichi kyanji pa Mukola wa Nile. Byo aubile bino, mema mu mukola aalukile ke mashi. Masabi afwile, kabiji ne mukola watendekele kununka.
Kyalondejilepo, Yehoba walengejile mabombwe kutendeka kufuma mu Mukola wa Nile. Akumbenetu konse, mu bitofu monse, ne pa myanya ponsetu. Mabombwe byo afwile, bena Ijipita bealumbikile milumba milumba, ne ntanda yaubiletu nuu.
Kepo Alona apumine kamama kanji pa lukungu lwa panshi, lwaalukile ke nkuso. Tuno ke tubilongolo tucheche tusumañana. Nkuso ye mwalo wa busatu waubilwe mu kyalo kya Ijipita.
Myalo yashala yakatezhengatu bena Ijipita bonka, kechi bena Isalela ne. Mwalo wa buna ke malunzhi a balundeba bavula batwelele mu mazubo onse a bena Ijipita. Mwalo wa butanu walengejile banyama kufwa. Bañombe, mikooko ne bambuzhi bavula ba bena Ijipita bafwile bingi.
Mwalo walondejilepo, ba Mosesa ne Alona bashikwile buto ne kwibutaya mwiulu. Bwalengejile bantu ne banyama kwikala na bilonda. Uno wajinga mwalo wa butanu na umo.
Panyuma ya bino Mosesa watanyikile kuboko kwanji mwiulu ne Yehoba wanokeshe mvula mukatampe wa mabwe. Ye wajinga mvula mukatampe bingi mu kyalo kya Ijipita.
Mwalo wa butanu na busatu wajinga wa nzhiye. Kechi kwakimwekelepo kala nzhiye yavula mu kyokya kyalo na biji yoya yajingako ne. Yajiile kyonse kyabujile konaunwa na mvula wa mabwe.
Mwalo wa butanu na buna wajinga wa mfishi. Ntanda yajinga mu mfishi ikatampe pa moba asatu, bino ku lubaji lwa bena Isalela kwajinga kyeya.
Kyapeleleko, Lesa wabujile bantu banji amba bakashikulepo mashi a mwana mbuzhi nangwa a mwana mukooko bakeashinge pa mashiki a ku bibelo byabo. Kepo malaika wa Lesa apitañene monse mu kyalo kya Ijipita. Malaika wapitayijile pa mazubo ponse po amwene mashi, kabiji kafwamo nangwa umo ye aipaile ne. Bino mu mazubo onse o babujile kushinga mashi pa mashiki a ku bibelo, malaika wa Lesa waipayilemo babeji ba bantu ne ba banyama. Uno ye wajinga mwalo wa bujikumi.
Panyuma ya uno mwalo wapeleleko, Felo waambijile bena Isalela amba baye. Bantu ba Lesa bonse batengejilenga kuya, kabiji bonkabwa bufuku batuntukile kufuma mu kyalo kya Ijipita.
Kulupuka kitango 7 kufika ku kitango 12.
Mepuzho
- Kwingijisha bibye bipikichala, londolola myalo itanshi isatu yo aletele Yehoba mu Ijipita.
- Lupusano ka lwajinga pa myalo itanshi isatu ne yonse yashala?
- Abya wakonsha kutongola mwalo wa buna, wa butanu ne wa butanu na umo nyi?
- Londolola mwalo wa butanu na bubiji, wa butanu na busatu ne wa butanu na buna.
- Yehoba wabujile bena Isalela kuba ka, mwalo wa bujikumi saka akyangye kubiwa?
- Mwalo wa bujikumi wajinga byepi, kabiji ki ka kyamwekele byo aubiwe?
Mepuzho akwabo
- Tanga Kulupuka 7:19-8:23.
Nangwa kya kuba bañanga ba mu Ijipita baubile bingelekezha bipasha na myalo itanshi ibiji ya kwa Yehoba, ki ka kyo bebakanjikizhe kwitaba panyuma ya mwalo wa busatu? (Lupu. 8:18, 19; Mat. 12:24-28)
Mwalo wa buna wamwesheshe byepi amba Yehoba uji na bulume bwa kupokolola bantu banji, kabiji kuyuka bino kwakonsha kulengela bantu ba Lesa kwiumvwa byepi byo bakapita mu “malwa akatampe” aambijilwe jimo? (Lupu. 8:22, 23; Lum. 7:13, 14; 2 Moba. 16:9)
- Tanga Kulupuka 8:24; 9:3, 6, 10, 11, 14, 16, 23-25 ne 10:13-15, 21-23.
Ñanyi mabumba abiji o bamanyikile ku myalo jikumi, kabiji kino kyakonsha kwitulengela kwiumvwa byepi pa byo tumona oa mabumba mu ano moba? (Lupu. 8:10, 18, 19; 9:14)
Kulupuka 9:16 kwitukwasha byepi kuyuka’mba Yehoba waswisha Satana kwikalako ne buji lelo? (Loma 9:21, 22)
- Tanga Kulupuka 12:21-32.
Kijiilo kya Lupitailo kyalengejile byepi bantu bavula kupuluka, kabiji Kijiilo kya Lupitailo kyaimenejilengako ka? (Lupu. 12:21-23; Yoa. 1:29; Loma 5:18, 19, 21; 1 Ko. 5:7)
lua_Latn bem_Latn bem_Latn lua_Latn lua_Latn bem_Latn lug_Latn bem_Latn bem_Latn bem_Latn bem_Latn kmb_Latn bem_Latn bem_Latn bem_Latn bem_Latn bem_Latn lua_Latn lug_Latn bem_Latn umb_Latn lug_Latn bem_Latn dyu_Latn bem_Latn bem_Latn umb_Latn kmb_Latn